គណបក្ស​ធំ​ទាំង​ពីរ​សម្រេច​ឲ្យ​សភា​បោះឆ្នោត​សមាសភាព​គ.ជ.ប.​ថ្មី​​នៅ​ថ្ងៃ​ព្រហស្បតិ៍នេះ​
ការ​បោះឆ្នោត​ជ្រើស​តាំង​សមាជិក​គ.ជ.ប.​​ថ្មី​នេះ​ធ្វើ​ឡើង​បួន​ថ្ងៃ​លឿន​ជាង​ការ​គ្រោង​ទុក។
ភ្នំពេញ — គណៈកម្មាធិការជាតិរៀបចំការបោះឆ្នោតថ្មីនឹងលេចចេញជារូបរាងនៅថ្ងៃព្រហស្បតិ៍ស្អែកនេះ។ នេះជាការប្រកាសរបស់លោកស ខេង ឧបនាយករដ្ឋមន្ត្រី និងជារដ្ឋមន្ត្រីក្រសួងមហាផ្ទៃ ថ្លែងទៅកាន់ក្រុមអ្នកកាសែតនៅល្ងាចថ្ងៃពុធនេះ ក្រោយពីកិច្ចប្រជុំរវាងមេដឹកនាំគណបក្សប្រជាជនកម្ពុជា និងគណបក្សសង្គ្រោះជាតិអស់រយៈពេលមួយម៉ោង។ «គណៈកម្មាធិការជាតិរៀបចំការបោះឆ្នោតនេះនឹងកើតជារូបរាងនៅថ្ងៃស្អែកនេះគឺថ្ងៃទី៩ ខែមេសា»។ ការបោះឆ្នោតជ្រើសតាំងសមាជិកគ.ជ.ប.ថ្មីនេះធ្វើឡើងបួនថ្ងៃលឿនជាងការគ្រោងទុក។ កាលពីពេលមុនរដ្ឋសភាគ្រោងនឹងបោះឆ្នោតជ្រើសតាំងសមាជិកគ.ជ.ប.ថ្មីនៅថ្ងៃទី១៣ខែមេសា។ គណៈកម្មាធិការជាតិរៀបចំការបោះឆ្នោត(គ.ជ.ប.)ថ្មីនេះគឺជាផ្នែកមួយនៃគោលដៅកែទម្រង់ការបោះឆ្នោត ដែលជាផែនការរបស់គណបក្សប្រជាជនកម្ពុជា និងគណបក្សសង្គ្រោះជាតិ ក្រោយពីគណបក្សទាំងពីរបានឈ្លោះប្រកែកគ្នាយ៉ាងតានតឹង ក្រោយពីការបោះឆ្នោតកាលពីខែកក្កដាឆ្នាំ២០១៣។ គណបក្សជំទាស់បានចោទប្រកាន់ថា គណបក្សប្រជាជនកម្ពុជាបានប្រើប្រាស់គ.ជ.ប.ចាស់ដែលលម្អៀងដើម្បីបម្រើផលប្រយោជន៍សម្រាប់ការចំណេញសន្លឹកឆ្នោតរបស់គណបក្សកាន់អំណាចនេះ។ ហើយគណបក្សជំទាស់បានទាមទារឲ្យមានការរុះរើគណៈកម្មាធិការជាតិរៀបចំការបោះឆ្នោត និងធ្វើវិសោធនកម្មច្បាប់បោះឆ្នោតឡើងវិញ។ គណបក្សប្រជាជនកម្ពុជា និងគណបក្សសង្គ្រោះជាតិបានប្រើពេលអស់ជាច្រើនខែដើម្បីតាក់តែងសេចក្តីព្រាងច្បាប់ថ្មីសម្រាប់កែទម្រង់ការបោះឆ្នោតគឺច្បាប់ស្តីពីការបោះឆ្នោតជ្រើសតាំងតំណាងរាស្ដ្រ និងច្បាប់ស្តីពីការរៀបចំ និងការប្រព្រឹត្តទៅនៃគណៈកម្មាធិការជាតិរៀបចំការបោះឆ្នោត។ លោកស ខេង ដែលជាមន្ត្រីជាន់ខ្ពស់របស់គណបក្សប្រជាជនកម្ពុជា អះអាងនៅមន្ទីររដ្ឋសភាជាតិថា គណបក្សទាំងពីរនឹងជំរុញឲ្យសមាជិកគ.ជ.ប.ថ្មីចូលកាន់តំណែងយ៉ាងយូរបំផុតនៅថ្ងៃទី១៣ខែមេសាគឺមួយថ្ងៃមុនពិធីចូលឆ្នាំប្រពៃណីខ្មែរ។ ទាំងលោកស ខេង ទាំងលោកសម រង្ស៊ី ប្រធានគណបក្សសង្គ្រោះជាតិ អះអាងថា គណបក្សប្រជាជនកម្ពុជានិងគណបក្សសង្គ្រោះជាតិបានធ្វើលិខិតចំនួនបីដាច់ដោយឡែកពីគ្នាទៅកាន់គណៈកម្មាធិការអចិន្ត្រៃយ៍របស់រដ្ឋសភាដើម្បីដាក់ចូលក្នុងរបៀបវារៈនៃការបោះឆ្នោតជ្រើសតាំងសមាសភាពគ.ជ.ប.ថ្មី គឺលិខិតមួយស្នើបេក្ខភាពចំនួនបួនរូបមកពីគណបក្សប្រជាជនកម្ពុជា លិខិតមួយទៀតស្នើបេក្ខភាពចំនួនបួនរូបមកពីគណបក្សសង្គ្រោះជាតិ និងលិខិតរួមមួយទៀតស្នើបេក្ខភាពលោកហង្ស ពុទ្ធា ជាបេក្ខជនទី៩សម្រាប់ជាសមាជិកគ.ជ.ប.។ យ៉ាងណាក៏ដោយ មេដឹកនាំគណបក្សទាំងពីរនៅតែមិនទាន់ទម្លាយជាផ្លូវការនៅឡើយនូវឈ្មោះបេក្ខជនទាំង៨រូបដែលស្នើដោយគណបក្សទាំងពីរ តែគេដឹងក្រៅផ្លូវការថា គណបក្សសង្គ្រោះជាតិមានបេក្ខភាពលោក រ៉ុង ឈុន ប្រធានសមាគមគ្រូបង្រៀនកម្ពុជាឯករាជ្យ និងជាសកម្មជនការពារសិទ្ធិកម្មករល្បីល្បាញមួយរូប លោក ហ៊ីង ធារិទ្ធ អតីតចៅក្រមសាលាដំបូងរាជធានីភ្នំពេញដែលត្រូវដកហូតតំណែងពាក់ព័ន្ធនឹងសំណុំរឿងនយោបាយដ៏ចម្រូងចម្រាស់ លោកគួយ ប៊ុនរឿន ដែលដកខ្លួនពីកៅអីតំណាងរាស្ដ្រ និងលោកស្រី តែ ម៉ានីរ៉ុង ដែលជាមន្ត្រីរាជការចូលនិវត្តន៍។ ដោយឡែកខាងគណបក្សប្រជាជនកម្ពុជាត្រូវគេដឹងថា មានលោកស៊ិក ប៊ុនហុក តំណាងរាស្ដ្រមណ្ឌលកំពង់ធំ និងជាបេក្ខជនប្រធានគ.ជ.ប. លោកមាន សាទិ ជាអតីតសមាជិកគ.ជ.ប.ចាស់ លោកទូច សុន មន្ត្រីក្រសួងមហាផ្ទៃចូលនិវត្តន៍ និងលោកឯម សូផាត ជាអតីតសមាជិកគ.ជ.ប.ចាស់។ លោកសម រង្ស៊ីរំពឹងថា គ.ជ.ប. ថ្មីនឹងនាំឲ្យការបោះឆ្នោតប្រសើរជាងមុន។ «គ.ជ.ប. ថ្មី សម័យថ្មីមួយសម្រាប់ប្រទេសកម្ពុជាដែលនឹងឃើញការបោះឆ្នោតល្អប្រសើរ និងមិនមានបញ្ហាដូចមុន។ អ្នកណាឈ្នះ អ្នកណាចាញ់គឺឈ្នះដោយកិត្តិយស ចាញ់ដោយអស់ចិត្ត។ ដូច្នេះធានាស្ថិរភាព សន្តិភាពនិងភាពរលូនគ្រប់កាលៈទេសៈ គឺប្រជារាស្ត្រខ្មែរមិនព្រួយបារម្ភ»។ លោកសម រង្ស៊ីសង្ឃឹមថា ការបោះឆ្នោតជ្រើសរើសសមាជិកគ.ជ.ប.ថ្មីនឹងមិនមានបញ្ហានោះទេនៅថ្ងៃព្រហស្បតិ៍ស្អែកនេះ។ លោកស ខេងបញ្ជាក់បន្ថែមថាការបោះឆ្នោតនោះនឹងត្រូវធ្វើឡើងជាកញ្ចប់៕